Danmarks Statisk opjusterer sin opgørelse over Danmarks økonomiske vækst i 2015-2017 markant efter at have fundet en regnefejl.

Med revisionen bliver der lagt 0,7 procentpoint på den økonomiske vækst i 2015, der nu lyder på 2,3 procent, mens tallet bliver 2,4 procent for 2016 mod tidligere 2,0 procent.

Det er ifølge Danmarks Statistik de faste bruttoinvesteringer, der er opjusteret, fordi der er fundet en fejl i opgørelsen af de offentligt ejede virksomheders bygge- og anlægsinvesteringer.

- Væksten toppede måske i 2016

Med de seneste opgørelser var Danmarks BNP på 2036 milliarder kroner i 2015, 2100 milliarder kroner i 2016 og 2178 milliarder kroner i 2017.

- Fremgangen i økonomien i 2015-2017 er således på niveau med det seneste opsving i midten af 00'erne. Den økonomiske fremgang kan også ses i beskæftigelsen, som i perioden 2015-2017 voksede med 128.400 personer, skriver Danmarks Statistik.

Hos Dansk Erhverv glæder man sig over tallene men noterer sig, at væksten ser ud til at have toppet.

- Vi har hele tiden kunnet se, at udviklingen i beskæftigelsen indikerede, at der måske var mere fart på, end hvad BNP-tallet umiddelbart viste, lyder det fra økonom Jonas Meyer.